สวัสดีครับ ในบทนี้ผมจะพูดถึงเรื่อง ความสุภาพ และก็ความไม่สุภาพนะครับ ผมจะแบ่งออกเป็นสามหมวดใหญ่ ๆ นะครับ อันแรกก็คือ ภาษา อันที่สองก็คือ เอ่อ.. ท่าทางต่าง ๆ และก็เรื่องของกาลเทศะนะครับ ในเมืองไทย การใช้ภาษามันก็จะปะปนกันไปนะครับ มีทั้งภาษาที่สุภาพ และก็ภาษาที่ไม่สุภาพ แต่ไม่ใช่ว่าการใช้ภาษาที่ไม่สุภาพมันเป็นเรื่องที่ไม่ดีนะครับ คือมันจะขึ้นอยู่กับระดับความสนิทสนมของคนที่เราคุยด้วยนะครับ อย่างเพื่อนเนี่ยเราคงจะไม่ใช้ภาษาแบบสุภาพ ๆ กับเพื่อนหรอก คือ..เราสนิทกับเพื่อน เราก็จะใช้ภาษาที่ เอ่อ..ทำให้เกิดความสนิทสนมมากขึ้น ดังนั้นสรรพนามบางตัวที่ใช้ แทนที่จะพูดว่าผมและก็คุณอย่างเงี้ย เราก็จะเปลี่ยนเป็น มึง หรือว่า กู อย่างเช่นเวลาที่ผมคุยกับเพื่อนเนี่ย ผมก็จะเรียกเพื่อนว่ามึง ตัวอย่างเช่น มึงจะไปไหนอะ? เออ.. กูไปด้วย ไปกินข้าวปะ? กูหิวแล้ว อะไรอย่างงี้นะครับ แต่ว่าคำว่า มึงกู นี้ต้องใช้กับคนที่สนิทจริง ๆ นะครับ คือไม่ใช่ว่าเป็นเพื่อนห่าง ๆ อันนี้ผมไม่แนะนำให้ใช้นะครับ ต้องเป็นเพื่อนรุ่นเดียวกัน เพื่อนที่สนิทกัน เป็นเพื่อนที่รู้จักกันมานาน ถึงจะใช้คำว่า มึง กู ได้ เราไม่ใช้ มึง กู กับเพื่อนต่างเพศนะครับ คือเราไม่เรียกผู้หญิงว่า มึง อะไรอย่างงี้นะ เพราะว่ามันดูไม่ค่อยดีเท่าไหร่ แต่ว่า บาง..บางกลุ่มบางคน เป็นเพื่อนกันจริง ๆ คือสนิทกันมาก ๆ ก็ใช้ได้นะครับ แต่ส่วนใหญ่จะไม่ค่อยเห็นผู้ชายเรียกผู้หญิงว่ามึงอะไรอย่างงี้นะ เราอาจจะเปลี่ยนคำว่า มึง เป็นคำว่า แก ก็ได้ เวลาเรียกผู้หญิงที่เป็นเพื่อนกันอะ อย่าง..แกจะไปไหน? แกทำอะไรอยู่ ? อะไรอย่างงี้นะครับ เราจะปรับให้มันเหมาะสมกับเพศ เพราะว่าผู้หญิงเป็นเพศที่อ่อนโยน เราจะต้องพูดอะไรที่มันแบบอ่อนโยน คำว่า มึง กู มันหยาบไปไง คือมันหยาบมากด้วย แต่ถ้าเป็น แก อาจจะแบบ เอ่อ..ไม่ค่อยหยาบเท่าไหร่ แต่ว่าสำหรับผมแล้ว เวลาผมเรียกผู้หญิง ผมจะเรียกว่าเธอนะครับ จะใช้คำสุภาพเลย คือคำว่า เธอ เธอชอบไหม? เธออยากกินอะไร? เธอจะไปไหน? เธอว่างไหม? อะไรอย่างงี้นะครับ เพราะว่า ถึงแม้จะเป็นเพื่อนกัน แต่ว่าเราก็ให้เกียรติผู้หญิง ในฐานะเพศแม่นะครับ ถ้าเกิดว่าเราเจอคนที่ยังไม่รู้จักเนี่ย เราควรจะใช้คำว่าพี่ หรือว่าน้องแทน อย่างเช่นเวลาผมเรียก เอ่อ..คนที่เขาขายของ เวลาผมซื้อของเงี้ย ผมจะพูดว่า พี่ ๆ เท่าไหร่? อันนี้เท่าไหร่? ถ้าเกิดเป็น เอ่อ.. เป็นป้าหรือว่าเป็นน้า เราก็จะเรียกว่า ป้า หรือว่า น้า เช่น ป้า..ขายอันนี้ยังไง? ป้า..อันนี้เท่าไหร่เหรอครับ? แต่ว่าเวลาที่ผมไปร้านอาหาร เวลาที่ผมเจอเด็กเสิร์ฟ ส่วนใหญ่เด็กเสิร์ฟจะอายุน้อย คือเป็นเด็กนักเรียนหรือว่านักศึกษา ผมก็จะเรียกเขาว่าน้อง อย่างเช่น น้องๆ.. เอ่อเช็คบิลหน่อย น้องๆ ..ขอสั่งเพิ่มหน่อย อะไรอย่างงี้นะครับ คือเราจะปรับจากคำว่า พี่ เป็นคำว่า น้อง แต่ถ้าเกิดว่าพนักงานเสิร์ฟอายุมากกว่าเรา คืออาวุโสกว่าเรา เราก็จะเรียกว่า พี่ พี่ ๆ.. เอ่ออันนี้เท่าไหร่ครับ? พี่ ๆ..เก็บเงินหน่อยครับ อะไรอย่างงี้นะครับ แต่ถ้าเราต้องการความเป็นทางการเวลาพูดใน เอ่อ..ห้องประชุม หรือว่า ที่สาธารณะ เราควรจะใช้คำว่า ผม หรือว่า คุณ เวลาเรียกคนอื่น อย่างเช่น คุณสมศรี..คุณคิดว่ายังไงกับธุรกิจนี้? คุณมีนา..คุณว่าแบบนี้ดีไหม? แล้วเราก็จะแทนตัวเองว่า ผม อย่างที่ผมพูดอยู่ตอนเนี้ย ผมก็เรียกตัวเองว่า ผม เพราะว่าเป็นทางการไง ถ้าเป็นผู้หญิง เขาจะเรียกตัวเองว่าดิฉัน ดิฉันว่า.. ดิฉันอย่างงั้น..อย่างงี้นะครับ ผู้ชายเรียกว่า ผม ผู้หญิงแทนตัวเองว่า ดิฉัน เดี๋ยวผมจะลอง ยกบทสนทนาสักบทสองบท เพื่อเป็นการเปรียบเทียบให้ทุกคนเข้าใจมากขึ้นนะครับ อย่างบทแรกผมจะพูดถึงเรื่อง เอ่อ..ความไม่สุภาพก่อน ใช้กับเพื่อนอย่างงี้นะครับ เวลาที่เพื่อนผมมาบ้าน อย่างเช่นเพื่อนผมชื่อกอล์ฟ ผมอาจจะเรียกว่า เอ้อ!..ว่าไงวะกอล์ฟ เป็นไงบ้าง? ไม่ได้เจอกันนานเลย ไปไหนมาวะ? เขาอาจจะตอบผมว่า เออ..กูพึ่งกลับมาจากกรุงเทพฯ ว่ะ มึงกินข้าวยัง? เดี๋ยวกูว่าจะเลี้ยงข้าวหน่อย เดี๋ยวมึงลองโทรตามเพื่อนคนอื่น ๆ มาก็ได้นะ จะได้คุยกันไม่ได้เจอกันนาน ต่อไปเป็นตัวอย่างที่สุภาพเวลาเราคุยกับคนที่อายุมากกว่าเรา เราจะเรียกเขาว่าพี่นะครับ อย่างเช่น อ้าว!..เป็นไงพี่จิ๊บ? ไม่ได้เจอกันนานเลย พี่สบายดีปะ? เขาอาจจะตอบผมว่า เอ้อ!..พี่ก็สบายดีนะ แล้วแกเป็นไงบ้างล่ะ? แก..ช่วงนี้ได้ข่าวว่าทำงานนี่นา เป็นไง..สนุกไหมงาน? อะไรอย่างงี้นะครับ ถ้าเกิดเป็นคนในระดับเดียวกัน คือวัยเดียวกัน หรือว่า เอิ่ม..ระดับการทำงานรุ่นเดียวกัน อาจใช้คำว่า คุณ ก็ได้นะครับ อย่างเช่น คุณหนึ่งเป็นไงบ้างครับ สบายดีไหม?ไม่ได้เจอกันนานเลย เขาอาจจะตอบว่า พี่ก็สบายดีนะ แต่ว่าช่วงนี้พี่งานเยอะมากเลย งานยุ่งมากที่บริษัท พี่ไม่ค่อยมีเวลาเข้ามาหาเลยอะ แล้วเป็นไงบ้าง? ช่วงนี้เขาเรียนกันไปถึงไหนแล้ว? พี่ตามทันหรือเปล่าเนี่ย? ถ้าเกิดว่าผู้หญิงคนที่เราคุยด้วย เขาอายุน้อยกว่า เขาอาจจะแทนตัวเองว่า หนู นะครับ เช่น หนูชื่อ..หนูชื่อจิ๊บค่ะ แล้วพี่ชื่ออะไรคะ? อะไรอย่างงี้นะครับ ในบางครั้งถ้าเกิดเราคุยกับเพื่อนที่ยังไม่สนิทมาก เราอาจจะแทนตัวเองว่า เรา นะครับ เช่น เราชื่อเจ แล้วนายชื่ออะไรล่ะ? หรืออาจจะเป็นผู้ชายผู้หญิงคุยกันนะครับ อย่างเช่น เราชื่อกันต์ แล้วเธอชื่ออะไรเหรอ?